Kaliňák, Robert, podpredseda vlády a minister vnútra SR (2014-07-03):
Ďakujem pekne. Vážená pani predsedajúca, vážené dámy poslankyne, páni poslanci, vážený pán poslanec, úvodom chcem zdôrazniť, že sa nejedná len o diskutovaných 15 opatrení, ale ide o záväzky komplexného a systémového charakteru, ktoré sú zasadené do širšieho politického rámca, a takto treba navrhované opatrenia aj vnímať. Svedčí to o tom, že vláda pristupuje veľmi zodpovedne k naplneniu silného mandátu z parlamentných volieb. Počas uplynulých dvoch rokov sme ukázali, že vieme byť dobrým hospodárom. Podarilo sa znížiť deficit verejných financií pod 3 % hrubého domáceho produktu a Slovensko bolo vyradené z trestnej lavice, z tzv. procedúry nadmerného deficitu. Zlepšil sa výber daní a vláda prijala opatrenia na boj proti daňovým únikom a podvodom, ktoré prinášajú zásadný úspech. Badať aj postupný pokles nezamestnanosti, navyše medzinárodné organizácie našej krajine v tomto a nasledujúcom roku predpovedajú jeden z najvyšších hospodárskych rastov spomedzi krajín Európskej únie. Dobré hospodárske výsledky nás oprávňujú správať sa sociálnodemokraticky viac ako inokedy. Uvedomujeme si, že nemôžeme nikdy merať výsledky svojho vládnutia len hrubými makroekonomickými ukazovateľmi, ale vždy až reálnymi životnými podmienkami ľudí s nižšími a strednými príjmami. Do konca volebného obdobia v marci 2016 sa budeme správať tak, aby sme po prvé ucelenou hospodárskou politikou podporili hospodársky rast nad 3 % hrubého domáceho produktu, čo bude pozitívne vplývať na vytváranie nových pracovných miest. Viete, že už od 2,5 % sa tá dynamika tvorby nových pracovných miest v zásadne zvyšuje. Podporíme ďalší rast reálnych miest s osobitnou pozornosťou na nízkopríjmové skupiny. Tu svoju úlohu zohral aj zákon o kolektívnom vyjednávaní, ktorý bol predmetom veľkej kritiky, ale dnes môžeme konštatovať nárast reálnych miezd, najmä vo výrobnej sfére. Po tretie. Vyváženou environmentálnou politikou nenarušíme konkurencieschopnosť slovenského hospodárstva. O dva-tri mesiace nás čaká v Európskej únii vážna diskusia o klimaticko-energetickom balíčku Únie do roku 2030. Musíme presadiť svoje predstavy. Slovensko nemôže podporiť záväzný ukazovateľ podielu obnoviteľných zdrojov na výrobe elektrickej energie, na druhej strane sme pripravení hovoriť o redukcii emisií skleníkových plynov, ale nie o 40 %. Musíme nájsť číslo, ktoré bude zodpovedať európskej realite. Po štvrté. Našou nemenej dôležitou úlohou je znížiť nezamestnanosť na úroveň priemeru krajín eurozóny, to je záväzok, ktorý sme si dali približne pred rokom, a verím, že sa nám ho podarí splniť a že to je absolútne reálny cieľ. Zo 14,4 %, ktoré boli na Slovensku v čase, kedy sme preberali vládu, v roku 2012, sme sa dostali v poslednom mesiaci na 12,8 a veríme, že príde ďalší pokles, keď naštartujeme iniciatívu pre mladých ľudí, do ktorej pôjde značné množstvo finančných prostriedkov. Po piate. Ofenzívnou energetickou a cenovou politikou v energetických podnikoch a spoločnostiach s majetkovou účasťou štátu budeme ďalej výrazne podporovať cenovú stabilitu energií pre občanov a priemysel. Po konzultáciách s úradom pre reguláciu sieťových odvetví chceme predložiť návrh, aby sme naplnili ambíciu znížiť cenu plynu pre domácnosti o dvojciferné číslo. Ľudia potrebujú od sociálnodemokratickej vlády ešte viac a konkrétnejšie. Po rokoch úspor a uťahovania opaskov súvisiacich so svetovou hospodárskou krízou vláda pripravila pre občanov pozitívny finančný ekonomický a sociálny balíček. Od roku 2015 dôjde k percentuálne historicky najvyššiemu rastu minimálnej mzdy. Pre ľudí s najnižším príjmom to bude prakticky znamenať trinásty plat. Pracujúci so strednými a nízkymi príjmami budú platiť nižšie odvody, toto opatrenie sa dotkne približne 800-tisíc zamestnancov. Výsledkom bude, že ľudia na jednej strane budú mať v čistom viac peňazí, na druhej strane zamestnávatelia nebudú mať zvýšené náklady, ktoré sú spojené s rastom minimálnej mzdy. Od budúceho roka zavedieme minimálny dôchodok a aj teraz prispejeme jednorazovou sumou na zvýšenie vianočného príspevku, ktorý bude vyplatený v decembri 2014. Aby sme motivovali ľudí pracovať, zavádzame dočasný súbeh mzdy a dávky v hmotnej núdzi, a kto si nájde prácu, bude mať mzdu do určitej výšky, popritom bude mať aj nárok na dávku v hmotnej núdzi počas obdobia, ktoré stanovíme, buď to bude 12, alebo 6 mesiacov. Tak ako som už uviedol, na roky 2015 až 2016 vláda pripravuje súhrnné zníženie ceny plynu pre domácnosti o dvojciferné číslo. Programom, ktorý je typický pre sociálnu demokraciu, pomôcť mladým rodinám s deťmi. Prichádzame s rozširovaním kapacít jaslí a škôlok. Mestá a obce sa budú môcť obrátiť na vládu so žiadosťou o finančné prostriedky na rekonštrukciu alebo na výstavbu nových kapacít pre deti. Pokiaľ ide o ľudí, ktorí chodia do práce vlakom, chceme zvýšiť zľavu pri cestovaní z terajších 35 na 50 % a umožniť ešte väčšiu mieru pružnosti pracovného trhu. Symbolicky – od 17. novembra 2014 – zavedieme bezplatnú vlakovú dopravu pre študentov základných, stredných, vysokých škôl, ako aj pre dôchodcov. Študentov sa týka aj ďalšie z opatrení, od 1. 1. 2015 budú rozšírené študentské odvodové úľavy pri práci na dohodu a pri dohodách o brigádnickej práci študentov chceme zvýšiť mzdový limit zo 159 eur na 200 eur. Ďalej – a to je tiež typické sociálnodemokratické rozhodnutie – chceme zvýšiť príspevok asistentom zdravotne postihnutých žiakov na školách. Rátame s vytvorením až 1 000 pracovných miest pre absolventov vysokých škôl. Ďalej a to je, vláda ďalej plánuje podporiť praktické odborné vzdelávanie, od 1. 1. 2016 budú môcť zamestnávatelia získať daňové zvýhodnenie v prípade, ak poskytnú prax žiakom odborných škôl. Rovnako budeme podporovať aj firmy, ktoré sa rozhodnú investovať do výskumu a vývoja. Aj tu je aj novinka – podpora technologických startupov. Umožníme mladým podnikateľom, ktorí majú dobré nápady, aby ich rozbehli, aj keď im chýba úvodný finančne, úvodné finančné prostriedky na založenie takejto firmy. Pre podnikateľov – vo firmách do určitého obratu zavedieme opatrenie, ktoré sme vnímali počas našich stretnutí v regiónoch ako veľmi dôležité, a to je možnosť úhrady DPH až po prijatí platby za faktúru. Vyhnú sa tak druhotnej platobnej neschopnosti, ktorá, bohužiaľ, v čase ekonomickej krízy zabila mnoho dobrých malých rozvíjajúcich sa podnikov. Vážený pán poslanec, uvedený sociálno-ekonomický a finančný balíček je pre nás záväzný a na jeho realizáciu vynaložíme približne štvrť miliardy eur. Prijatie a postupné uvádzanie jednotlivých opatrení do praxe v žiadnom prípade neohrozí naše fiškálne ciele. To znamená, nebude to na úkor vyššieho vyššieho deficitu ani na úkor zvyšovania dlhu. Nikdy by sme si nedovolili prijať niečo, čo by ohrozilo kredit, ktorý Slovensko v Európe za posledné roky získalo. Záverom by som chcel zdôrazniť, že prezentované opatrenia sú len výberom z veľkého počtu úloh smerujúcich k naplneniu Programového vyhlásenia vlády Slovenskej republiky. V zmysle tohto dokumentu sa pripravuje audit každodenných problémov ľudí, na ktoré vláda nie je schopná reagovať svojou legislatívnou činnosťou. Predpokladáme, že dostaneme súbor návrhov na zmenu zákonov, vyhlášok a vládnych nariadení, ktoré komplikujú život občanov. Navrhované legislatívne úpravy by sme chceli zrealizovať už na jeseň na septembrovej alebo októbrovej schôdzi parlamentu. Legislatíva už začína pracovať napríklad na príprave zákona, aby sa verejným a ústavným činiteľom, ktorí majú viacero funkcií, obmedzil príjem na jeden plat. Prejdeme na mechanizmus zavedený v minulosti, to znamená, že za ďalšiu prácu budú mať nárok iba, v ďalšej práci budú mať nárok iba na minimálnu mzdu alebo zavedieme režim úplne bezplatne vykonávať ďalšie práce. Tá minimálna mzda v minulosti fungovala hlavne preto, lebo pojem minimálna znamená, že nemôžete pracovať zadarmo, ale môžete pracovať teda minimálne za minimálnu mzdu. Tento pomer sa podľa mňa dosť osvedčil, pretože nie je možné obmedzovať prístup k funkciám, to znamená, nemôžete brániť to, aby sa poslanec Národnej rady uchádzal o starostu alebo uchádzal sa o prípadne župana, ale je dôležité, aby si vybral jeden plat, a za ten jeden plat, keď má záujem a toľko času a môže vykonávať kvalitne viacero, viacero funkcií, tak, samozrejme, mal k tomu adekvátny priestor. Každý, kto chce kandidovať za primátora, starostu alebo poslanca mestského či obecného zastupiteľstva v komunálnych voľbách na konci roku 2014, musí rátať s tým, že príjem z viacerých verejných funkcií bude teda obmedzený. Toto rozhodnutie vláda považuje za správne a vítame, že našlo pochopenie u ľudí, ktorí v súčasnosti kumulované funkcie zastávajú. Vážená pani predsedajúca, skončil som.